તા.રર નવેમ્બરે યોજાયેલી કોર્પોરેશનની સામાન્ય ચૂંટણીમાં શહેરના પાટીદાર સમાજ અનામત આંદોલનને કારણે ભાજપ વિરુદ્ધ મતદાન કરશે તેવી રાજકીય વર્તુળોમાં ચર્ચા હતી, પરંતુ શહેરના પાટીદારોએ પુનઃ ભાજપના કમળ પર બટન દાબીને કોંગ્રેસની એક પ્રકારે અવગણના કરી હતી. પાટીદારોએ ભલભલા રાજકીય પંડિતોને ખોટા પાડીને ભાજપને પુનઃ સત્તા સ્થાને પહોંચાડવામાં ચાવીરૂપ ભૂમિકા ભજવી છે. નવી ટર્મમાં ભાજપના ૧૪ર કોર્પોરેટર પૈકી ૪૪ પાટીદાર કોર્પોરેટર છે. સાવ સ્વાભાવિકપણે ભાજપ હાઇકમાન્ડ પણ પાટીદારો પર ખુશખુશાલ છે. પ૦ ટકા મહિલા પ્રતિનિધિત્વથી કોર્પોરેશનમાં પુરુષ કોર્પોરેટર કરતાં મહિલાની સંખ્યા વધુ છે. ૯પ પુરુષ તો ૯૭ મહિલા કોર્પોરેટર મળીને કુલ ૧૯ર કોર્પોરેટર ચૂંટાઇ આવ્યા છે. મહિલાઓની સંખ્યા વધુ હોઇ ડેપ્યુટી મેયરના સ્થાને પ્રમોદાબહેન સૂતરિયાને બિરાજમાન કરીને હાઇકમાન્ડ નીચલી કમિટીઓમાં પણ મહિલાઓને મહત્ત્વપૂર્ણ હોદ્દા આપશે.